
       AVIZ

   asupra

 propunerii legislative pentru completarea art. 17 alin. (2) din Legea nr. 218 din 2002, privind organizarea şi funcţionarea Poliţiei Române
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art. 17 alin. (2) din Legea nr. 218 din 2002, privind organizarea şi funcţionarea Poliţiei Române, trimisă cu adresa nr. PL.x. 330 din 2 septembrie 2014, înregistrată cu  nr. 4c-11/861 din 3 septembrie 2014.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Proiectul de lege are ca obiect de reglementare modificarea art. 17 alin. (2) din Legea          nr. 218/2002 privind organizarea şi funcţionarea Poliţiei Române, cu modificările şi completările ulterioare, în sensul includerii în componenţa Autorităţii teritoriale de ordine publică a şefului Direcţiei Generale de Jandarmi a Municipiului Bucureşti, respectiv a şefilor inspectoratelor de jandarmi judeţene, precum şi a şefului Inspectoratului pentru situaţii de urgenţă al municipiului Bucureşti, respectiv a şefilor inspectoratelor pentru situaţii de urgenţă judeţene.
Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 9 septembrie 2014.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr. 1336/DRP din 9 iulie 2014, conform căruia Guvernul susţine adoptarea iniţiativei legislative sub rezerva însuşirii observaţiilor şi propunerilor formulate de Guvern şi avizul favorabil cu observaţii şi propuneri, al Consiliului Legislativ, aviz transmis prin adresa cu nr. 600 din 21 mai 2014.

În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a propunerii legislative pentru completarea art. 17 alin. (2) din Legea nr. 218 din 2002, privind organizarea şi funcţionarea Poliţiei Române.
În raport de obiectul şi conţinutul reglementării, iniţiativa legislativă face parte din categoria legilor organice, întrucât vizează atribuţii ale Jandarmeriei Române, instituţie specializată a statului, cu statut militar, fiind incidente prevederile art. 119 alin. (3) din Constituţia României, republicată.. 

                                      PREŞEDINTE,                          


  SECRETAR,

                             BOGDAN LIVIU CIUCĂ                             CONSTANTIN SORIN STRAGEA
Consilier parlamentar,

Rodica Penescu 

